**«Ημέρες Καινοτομίας 2020» από το EIT Health**

Ξεκίνησαν σήμερα οι “Ημέρες Καινοτομίας 2020”, στο Πανεπιστήμιο Θεσσαλίας.

Για τρίτη χρονιά το ΕΚΤ, ως κόμβος του EIT Health για την Ελλάδα, με την υποστήριξη του Πανεπιστημίου Θεσσαλίας και ειδικότερα της Μονάδας Καινοτομίας και Επιχειρηματικότητας, του Τμήματος Οικονομικών Επιστημών και του Τμήματος Πληροφορικής με Εφαρμογές στη Βιοϊατρική, διοργανώνουν τις “Ημέρες Καινοτομίας 2020”, οι οποίες θα διεξαχθούν από τις 4 εώς τις 6 Νοεμβρίου 2020 για την Ελλάδα.

Στην εκδήλωση, η οποία φέτος διεξάγεται ηλεκτρονικά, συμμετέχουν 65 φοιτητές από το Πανεπιστήμιο Θεσσαλίας, οι οποίοι έχουν σχηματίσει 20 ομάδες εργασίας. Την προσπάθεια των ομάδων υποστηρίζουν 11 μέντορες από τον ακαδημαϊκό και τον επιχειρηματικό χώρο, καθώς και 14 καθοδηγητές, από το Πανεπιστήμιο Θεσσαλίας και από το ΕΚΤ.

Από τις 4 έως τις 6 Νοεμβρίου 2020, oι προπτυχιακοί και μεταπτυχιακοί φοιτητές που συμμετέχουν στις Ημέρες Καινοτομίας, μέσω του Πανεπιστημίου Θεσσαλίας, στην Ελλάδα, εργάζονται σε ομάδες για να αντιμετωπίσουν πραγματικές προκλήσεις για την υγεία που έχουν τεθεί από το EIT Health.

Κατά τη διάρκεια των “Ημερών Καινοτομίας 2020”, οι φοιτητές θα αναπτύξουν ιδέες στα παρακάτω θεματικά πεδία:

* Ψυχική υγεία
* Υγεία στον χώρο εργασίας (EIT Health Focus Area)
* Μετασχηματισμός Υγείας (EIT Health Focus Area)
* Αλλαγή συμπεριφοράς για υγεία και ποιότητα ζωής (EIT Health Focus Area), (παράδειγμα: διακοπή καπνίσματος)
* Διατροφή και παχυσαρκία
* Υγεία και Περιβάλλον (Δυνατότητα συνεργασίας με το EIT Climate KIC)
* Αξιοποίηση της δύναμης των δεδομένων του πραγματικού κόσμου (EIT Health Focus Area)
* Διαχείριση μολυσματικών ασθενειών σε όλη την Ευρώπη

Την τελευταία μέρα, οι ομάδες των φοιτητών θα παρουσιάσουν τις ιδέες τους και θα κριθούν από μια ομάδα εμπειρογνωμόνων, ώστε να αναδειχθούν οι τρεις καλύτερες οι οποίες θα λάβουν χρηματικά έπαθλα. Οι ομάδες που θα αναδειχθούν στην πρώτη θέση από όλα τα τοπικά i-Days θα συμμετάσχουν έπειτα στον πανευρωπαϊκό τελικό των “Ημερών Καινοτομίας 2020” οι οποίες συντονίζονται από το Imperial College του Λονδίνου που αποτελεί βασικό μέλος του EIT Health. Εκεί η νικήτρια ομάδα της Ελλάδας θα διαγωνισθεί με φοιτητές από άλλα πανεπιστήμια. Οι ομάδες που θα κερδίσουν στον πανευρωπαϊκό διαγωνισμό, θα λάβουν πόρους για να αναπτύξουν τις ιδέες τους, ενώ όλοι οι συμμετέχοντες φοιτητές θα γίνουν μέλη του δικτύου αποφοίτων του EIT Health, αποκτώντας πρόσβαση σε νέες ευκαιρίες εκπαίδευσης και κατάρτισης.